Я хьэрхуэрэгъухэр къалъэщIохьэ
«Сибирь» (Новосибирск) — «Спартак-Налшык» (Налшык) — 1:0 (0:0). Новосибирск. «Спартак» стадион. Накъыгъэм и 10-м. ЦIыху 500 еплъащ.
Судьяхэр: Шадыханов, Мурашов, Приходькэ (псори Мэзкуу щыщщ).
«Сибирь»: Цыган, Качан, Кушнирук, Макаренкэ, Гладышев, Магаль, Азаров, Рухаиа (Коржунов, 46; Плопэ, 68), Безлихотнов, Чеботару, Беляев (Андреев, 90+1).
«Спартак-Налшык»: Антипов, Семёнов, Соблыр, Дашаев, Марченкэ, Войнов (Крамаренкэ, 19), Дроздов (Мурачёв, 86), Ахриев (Каркаев, 57), Мухьэммэд, Ахъядов (ЛIуп, 62), Бажэ.
Топыр дигъэкIащ: Чеботару, 49-пенальтикIэ (1:0).
Дагъуэ къыхуащIащ: Макаренкэ, Каркаевым, Соблырым.
Джэгум къыхахуащ: Соблырыр.
МахуиплI ипэкIэ и стадионым щыджэгуу «Химки»-м зэрытемыкIуэфам и зэранкIэ хуабжьу щытыкIэ гугъу иувауэ, «Спартак-Налшыкыр» Новосибирск кIуащ. Хэгъэрейхэм я Iуэхухэри нэхъ щIагъуэтэкъым — бжыгъэшхуэкIэ Астрахань къыщыхагъэщIауэ абыхэм къагъэзэжат. «Сибирь»-ми «Спартак-Налшыкми» псэхугъуэ мащIэ къаритынут мы зэIущIэм щытекIуэмэ. ХагъащIэм и Iуэхур хэплъэгъуэ хъунут.
Джэгум и щIэдзэкIэр хьэлэмэтт. КъикIуэтыпIэ зимыIэ гупитIри ебгъэрыкIуэну хущIэкъуащ. ЯпэщIыкIэ Мухьэммэд Шариф лъэщу еуащ зэгуэрым «Спартак-Налшыкым» и гъуащхьэтету щыта Цыган Николай ихъумэ гъуэм. КъыкIэлъыкIуэу хэгъэрейхэм налшыкдэсхэр ягъэпIейтеящ.
ЗэIущIэм и епщыкIубгъуанэ дакъикъэм «Спартак-Налшыкым» хэщIыныгъэ игъуэтащ: фэбжь зрадза Войнов Денис джэгупIэ губгъуэр ибгынэн хуей хъуащ. Хэт ищIэнт абы и пIэкIэ къихьа Крамаренкэ Сергей и зэранкIэ ди щIалэхэр а махуэм къыхагъэщIэну?
Япэ Iыхьэм и кIэухым «Сибирь»-м тепщэныгъэр иубыдыпащ. Антипов Антон хуабжьу гугъу зригъэхьын хуей хъуащ и гъуэр ихъумэн папщIэ. АрщхьэкIэ абыи зыри хуещIакъым, Крамаренкэ Сергей хэгъэрейхэм я гъуащхьауэ Безлихотновыр ди гъуэм пэмыжыжьэу ириуду, пенальти къыщригъэуам. «Спартак-Налшыкым» нэхъапэм щыджэгуауэ иджы «Сибирь»-м и капитан Чеботару Евгений метр пщыкIузым и деж щыту бжыгъэр къызэIуихащ.
Мыгувэу новосибирскдэсхэм я ефIэкIыныгъэр ягъэбэгъуэным зымащIэщ иIэжар. Беляевыр зэуа топыр ди гъуэм кIуэуэ гъуащхьэхъумэхэм ящыщ зым къригъэгъэзащ.
АдэкIэ «Сибирь»-р икIуэтащ, текIуэныгъэр къыхуэзыхь бжыгъэр ихъумэну. Налшыкдэсхэм дапхуэдизу гугъу зрамыгъэхьами, абы и гъуащхьэхъумэхэм яфIэкIыфакъым икIи зы очко нэхъ мыхъуми кърагъэлыфакъым. Зэхьэзэхуэр иухыным джэгугъуитI фIэкIа къэмынэжауэ абы ди щIалэхэм я Iуэхур хуабжьу хэплъэгъуэ ещI. Япэ дивизионым къыхэнэныр я мурадмэ, ахэр а тIуми щытекIуэн хуейщ.
Иджы фыщыдгъэгъуэзэнщ япэ дивизионым иужьу щекIуэкIа зэIущIэхэм къарикIуа бжыгъэхэм: «Мордовия» (Саранск) — «Волгарь» (Астрахань) — 3:0, «СКА-Хабаровск» (Хабаровск) — «Спартак-2» (Мэзкуу) — 3:0, «Кубань» (Краснодар) — «Зенит-2» (Санкт-Петербург) — 3:0, «Химки» (Химки) — «Луч-Энергия» (Владивосток) — 2:2, «Шинник» (Ярославль) — «Енисей» (Красноярск) — 4:2, «Тамбов» (Тамбов) — «Тосно» (Ленинград область) — 3:0, «Тюмень» (Тюмень) — «Нефтехимик» (Нижнекамск) — 2:0, «Сокол» (Саратов) — «Динамо» (Мэзкуу) — 0:3, «Факел» (Воронеж) — «Балтика» (Калининград) — 1:2.
КъыкIэлъыкIуэ джэгугъуэр япэ дивизионым накъыгъэм и 14-м щекIуэкIынущ. А махуэм «Спартак-Налшыкым» къригъэблэгъэнущ Саранск и «Мордовия» командэр.
Жыласэ Заурбэч.
